STADI 18
?Taem i Gat Wan Disasta, Yumi Mekem Wanem?
Taem disasta i kasem wan ples, wantaem nomo ol Witnes blong Jehova oli mekem plan blong givhan long ol brata we oli trabol. Samting we oli mekem long taem olsem i soemaot se oli no stap giaman, taem oli talem se oli lavlavem olgeta. (Jon 13:34, 35; 1 Jon 3:17, 18) ?Yumi save givhan olsem wanem?
Yumi givim presen mane. Long taem bifo, i gat hadtaem blong kasem kakae long Judia. Ale ol Kristin long Antiok oli sanem mane blong givhan long ol Kristin brata mo sista blong olgeta. (Ol Wok 11:27-30) Long taem blong yumi tu, ol brata long sam ples long wol oli kasem hadtaem. Ale yumi saksakem presen mane, nao kongregesen i sanem i go blong givhan long olgeta we oli sot long plante samting.—2 Korin 8:13-15.
Yumi mekem samting blong givhan. Long ples we disasta i spolem, ol elda oli meksua se olgeta evriwan long kongregesen oli sef. Maet oli putumap wan komiti blong ol brata we i meksua se ol brata mo sista oli gat kakae, klin wota, ol klos, ples blong slip, mo meresin. Plante Witnes blong ol narafala ples oli pem prapa rod blong olgeta blong go fiksimap ol haos mo ol Haos Kingdom. Oli kwik nomo blong hivimap ol samting we olgeta long ples blong disasta oli nidim. Hemia from we oli joen gud olsem wan famle long fulwol, mo oli lanem finis blong wok gud wanples. Oli givhan long ‘olgeta ya we oli brata mo sista blong olgeta,’ mo sipos oli naf, oli givhan tu long ol narafala, nomata se oli blong defren skul.—Galesia 6:10.
Yumi serem ol tok blong Baebol we i leftemap tingting. Taem disasta i kasem wan ples, tingting blong ol man i foldaon. Oli nidim ol gudfala tok blong leftemap tingting. Long taem olsem, Jehova “we i stamba blong fasin blong givhan,” i save mekem yumi harem gud bakegen. (2 Korin 1:3, 4) Yumi glad blong tokbaot ol promes blong Baebol wetem olgeta we oli harem nogud. Nao oli save tingbaot se i no longtaem, Kingdom blong God bambae i finisim olgeta trabol we i mekem man i safa. —Revelesen 21:4.
?Wanem i mekem se ol Witnes oli kwik blong givhan long taem blong disasta?
?Yumi save mekem wanem blong leftemap tingting blong ol man long ples we disasta i spolem?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn